REPUBULIKA Y’U RWANDA

AKARERE KA GATSIBO

IKIZAMINI K’IKINYARWANDA /Amanota 100

UMWAKA WA GATATU 2022 /2023

IGIHEMBWE CYA KABIRI

IGIHE: Amasaha 3

AMABWIRIZA:1.Iki kizamini kigizwe n’ibice bine:

-Ibibazo byo kumva no gusesengura umwandiko /amanota 22

-Ikibonezamvugo /amaota 32

-Imyandikire yemewe y’Ikinyarwanda /amanita 10

-Ubumenyi rusange bw’ururimi /amanota 21

-Ihangamwandiko /amanota 15

2.Subiza ibibazo byose wubahiriza itonde ryabyo.

3.Ibisubizo bigomba kuba bifututse kandi byuzuye

4.Gusiribanga ,guhindagura ibisubizo no kubihuza na mugenzi wawe cyane cyane ibipfuye,bifatwa nko gukopera cyangwa gukopezwa.

UMWANDIKO: PETERO NZUKIRA

Umunsi umwe,Petero Nzukira yiriwe atemera ibishyimbo mu ishyamba. Yari yakoze ataruhuka, kuva mugitondo cy’urwanaga kugera mu matahay’inka. Akabwibwi kagiye gukwira ageze imuhira ,asanga ibiryo bitarahwana , atangira kuvumagura umugore,ngo ni umunebwe.

Umugore aramuhindukirana ati:’’Mbese Petero mugenzi wange, ko utahanye umunabi? Ahubwo ,Umva ko abagore turi abanebwe ,urareke ejo tugurane imirimo : nzirirwe ntema, nawe usigare mu mirimo y’imuhira , tuzarebe uzarusha undi kuvunika n’uzarangiza imirimo ye neza.”

Petero ati:”Ndabishimye, wabona ukazumva ukuntu umugabo avunika. None ahari byazagutera kurushaho kunyubaha no kumenya ko ari nge ugutunze.”

Mu gitondo , izuba ritaraganya kurasa ,umugore atora inkoni n’umuhoro , ajya mu ishyamba gutema. Yagiye yishimye cyane, arushanwa n’inyoni kuririmba. Petero we asigara imuhira.

Hashize umwanya atangira kwicwa n’irungu ry’imuhira. Ariko yanga kwiheba, agerageza kurirwanya. Niko kubuganiza amata mu gisabo , atangira kuyacunda n’ubuhanga bwinshi!

Ariko agasusuruko kamaze gukwira, Petero atangira kuma mu mihogo. Ahera ko ajya gushakira akayoga mu rwina bataramo inzagwa. Urwagwa rwari rutaze mu gitariro kinini k’idebe. Icyo kidebe cyari giteretse ku gasenge ku mitambiko itatu, cyari gifite urufunguriro rw’icyuma mu ndiba.

Nuko Petero amaze gukiranura ako kuma kafungaga, agiye gutega ibirika ku mwenge w’igitariro, yumva ingurube irafutagira amata mu muryango w’inzu. Niko gutera hejuru ati:«Amata yange we,yashize!» Uko yafashe ibirika mu ntoki,ahita yiruka, maze asanga igisabo gihennye n’ingurube yigaragura mu kiziba cy’amata.Ingurube imubonye ishaka guhunga, igihe igiye kumucaho , ayiguherereza ibirika mu nsina y’ugutwi, ingurube yikubita hasi ,irashya rimwe gusa! Igihe akiyikorakora yicuza icyo akoze, yibuka yuko yasize adafunze igitariro , ahubuka nk’iya Gatera, yihina mu mwobo, anyerera mu kiziba cy’urwagwa,yicura intembwe. Abyutse asanga cyakamye.

Nuko Petero Nzukira ava mu mwobo ajejeta inzoga. Sinakubwira isoni n’agahinda yari afite. Reka inyota yo, yaramusibaga! Aaragenda yegura igisabo ajya kukibuganizamo andi mata.

Igihe icunda arigejeje hagati, yibuka ko inyana ikiri mu ruhongore. Ati:«Yooo! Dore amanywa amaze gukamba, kandi sindahura inyana!» Ahera ko ariruka, ajya gukingurira sine.

Ariko kugira ibyago bitera kumenya ubwenge. Yamaze kuzitura inyana aribwira ati:«Ubwo nasigaranye n’umwana w’igitambambuga, nkaba kandi ngiye kuvoma, iki gisabo ningisiga aha ngaha, aribuze kugihirika. Ndamuzi ni inkubaganyi. Naba kandi nongeye gupfirwa ubusa.» Nuko akizirika mu ijosi , kigenda kinagana mu bitugu. Atora akabindi, ajya kuvoma amazi yo kuhira sine. Igihe yunamye kudubika ikibindi , amata yo mu gisabo aseseka mu mutwe no mu iriba. Nuko Petero yunamuka mu iriba , ati:« Ibi ntabyo! Nta mata, nta mavuta nteze kubona uyu munsi. Reka gusa nge kuhira inyana, nayikenesheje rwose, ntikigiye kurisha. Inzu yange yamezeho ubwatsi buryoshye kandi bwinshi, ndetse nayijugunyeho n’ibishazashaza byinshi. Henga njye kuyuriza, ntacyo bitwaye uruhiza rwayo rurakomeye, kandi hasi yubakishije amabuye manini!»

Inzu ya Petero yari yubatse munsi y’umugunguzi muremure; mu rubega rw’umugunguzi hareshya n’ubutaka. Petero niko kuhatambika ikibaho kinini; cyambukiranya inzira n’uruhiza rw’inzu, abona kucyuriza ho inyana ye.

Ariko rero Petero ntiyashoboraga kuguma hejuru aragiye inyana, kuko yagombaga kugemurira umugore we. Niko kuzirika umurunga ukomeye ku ijosi rya sine,awumenesha igisenge, utunguka mu nzu imbere . Hanyuma aramanuka, azirika wa murunga ku kuguru,aribwira ati:«Nuko. Inka yange nishaka kumanuka ndabimenya.»

Ahasigaye Petero atangira gukora: akebagura inyama vuba vuba aroha mu nkono, acuriranya n’ibitunguru n’inyanya. Inkono ayitereka ku ziko, yiyegereza inkwi aragurumika.

Ngo hashire akanya, sine irambirwa kuguma hejuru y’inzu, kuko hayiteye impungenge. Ishaka kumanuka mu rubega rutereye ku mugunguzi no ku kibaho. Ibonye ko ari habi, ishaka gusubira inyuma, ubwatsi bw’inzu ikandagiyeho burasohoroka,imanukana na bwo! Muzi rero ko Sine yari iziritse ku mugozi .

Muzi kandi ko uwo mugozi Petero yari yawuziritse ku kaguru. Mu kanya Sine imanutsemo , Petero na we aritera,amaguru ashita mu gisenge k’inzu, acurika umutwe. Iyo icyo gisenge kidakomera biba byarabaye bite? Bizi Imana!

Petero yamaze gufatwa n’igisenge k’inzu ye, Sine inaganira hanze, maze sinakubwira imiborogo!

Muka Petero abonye ko ibiryo bitaziye igihe ,ararambirwa agaruka imuhira kureba, kandi n’imbeshyerwe ibyo gutema byaramutondaga. Nuko abonye Sine inagana,biramutangaza, arisimbukuruza, umugozi wari uyifashe awucishamo umuhoro. Inka yikubita hasi, ubwo, ihabaduka vuba. Petero na we, mu kugwa yabanje umutwe muri ya nkono yari ku ziko , amahirwe ni uko umuriro wari wazimye, naho ubundi aba yarahiye. Yakobotse ku gahanga no ku zuru,akuka n’amenyo abiri.

Umugore yamaze guca ikiziriko,yinjira mu nzu, atabara ibibomborekanye. Asanga umugabo we amaze guhaguruka, aviririrana amaraso mu kanwa. Niko kumubwira amuseka ati:«Ari nge , ari nawe, ni nde warushije undi kuvunika none? Ewe sinjya kugutabira amacumu, wakoze kandi wavunitse: umuntu watetse,ugacunda, ukarera umwana,ukica ingurube,ukarwana na Sine, mugakotana bene aka kageni,n’ibindi ntazi! Ngaho rero noneho kubitiraho no kungaburira.»

’’Nuko Petero araceceka abura icyo asubiza’’

**IGICE CYA MBERE:IBIBAZO BYO KUMVA NO GUSESENGURA UMWANDIKO** / amanota 22

1. Uyu mwandiko ni bwoko ki? /2
2. Andika eshatu mu ngorane Petero yahuye na zo/3
3. Kuki Nzukira yahisemo guceceka umugore we amubajije uwarushye kurusha undi?/2
4. a. Muka Nzukira ajya gutema yagiye ryari?/2 b. yagiye ameze ate?/2
5. Igihe Petero yari yasigaye mu rugo ni uwuhe murimo yahereho?/2
6. Ni iki Petero yakoresheje yica ingurube?/2
7. Nzukira agiye kuvoma yashyize he igisabo?/2
8. Shaka mu mwandiko amagambo avuga kimwe n’aya akurikira:/5

a. Umushiha

b. Ihita ipfa

c. Kwibirindura ukagwa nabi

d. Mu ruhande rw’inzu rwerekera mu mugunguzi

e. Gushyira inkwi nyinshi mu ziko ngo byake cyane

**IGICE CYA KABIRI: IKIBONEZAMVUGO**/ Amanota 32

1. Andika ngenga(ku nshinga zitondaguye) n’inteko (ku mazina,ibi by’ibinyazina, ntera) by’amagambio aciyeho akarongo/6
2. Mu **mirimo** ya Petero nta bushishozi **bwinshi** yashyizemo.
3. Umugore we **amubwira** ko atahanye **umunabi**.
4. **Bose** baremeranya umwe ati:**"ugende"**
5. Andika ubwoko bw’amagambo aciye ho akarongo/6

a)Baravuze **bati**:"**Ikiza** reka tugurane imirimo.’’

b)**Uwo** nzukira **yabyutse** ajya gutemera **ibishyimbo**

c) Abana bagera **ku** ishuri saa moya.

1. Shaka interuro zirimo ibi bikurikira /4

a)ikinyazina ngenga

b)umugereka w’inshuro

c)izina ntera

d)inyiganarusaku

1. Garagaza uturemajambo n’amategeko y’igenamajwi ku magambo aciyeho akarongo/12
2. Petero **amaze** kugira inyota akebanura ka **kuma** **kafungaga** igitariro.
3. Petero yagiye kuvoma igisabo **akiziritse** mu **ijosi.**
4. Ibyo byatsi **byose** yagira ngo **inyana** ibirye.
5. Andika imimaro y’amagambo aciyeho akarongo /4
6. Iyo nzoga yataruye **Nzukira**
7. Ayo mata yayacuritse **mu mazi**
8. **Ha**komeje kumubabaza kubera ko **yahavunitse**

**IGICE CYA GATATU:IMYANDIKIRE YEMEWE Y’IKINYARWANDA/10**

1. Andika utwatuzo dusoza interuro/3
2. Tanga urugero rw’interuro ikoreshejwemo akabago n’akitso(;) /3
3. Kosora aho ubona handitse nabi muri iyi nteruro. /4

petero yajyiye gufungura arabanza aribazati reka njye kureba yamata ko yamenetse.

**IGICE CYA KANE**:**UBUMENYI RUSANGE BW’URURIMI /21**

1. a) Aya magambo yashyire mu matsinda ukurikije ubutinde n’amasaku: / 3

-inyana –amata –amazi –igicuba –amavuta –idebe –inyota –uruhavu

b) Garagaza ubutinde n’amasaku by’iyi nteruro

umunsi umwe Petero yabyutse ajya gutema mu ishyamba /4

1. Tandukanya impuzashusho zikurikira wifashishije interuro ngufi / 4

a)guhaga

b)ubwenge

1. Kesha izi mvugo/6

a)Amata bakamye bwa kabiri bayazunguje mu gisabo bayavangura n’amavuta.

b)Iri tsinda ry’inzuki ryarumye inka yaganaga ku nzu yayo ihita ivuga cyane.

1. Uzuza iyi migani migufi/2

a)Iyanze kuzimira ………..

b)…………itora mu itongo ry’uwayihigaga

1. Ica ibi bisakuzo/2

a)Mpuye n’umuzimu atambana imbazo

b)Umuzungu atwara imodoka umusatsi uri hanze

**IGICE CYA GATANU:IHANGAMWANDIKO/15**

Rambura umwandiko kuri iyi nsanganyamatsiko ikurikira

“Amazi ni ubuzima”

*AMAHIRWE MASA!!!!!!*